La Penya El Coet se solidaritza amb els afectats per DANA amb una cordà solidària, el dissabte 1 de febrer
2025-07-24

Tots els col·lectius socials, culturals, esportius…en definitiva, la societat en general, s’ha unit per a ajudar a les persones afectades per la DANA. Són desenes les accions solidàries que s’estan duent a terme i, Burjassot ha sigut un dels municipis que, des del primer moment, s’ha bolcat a ajudar i en les activitats d’ajuda.

En aquesta ocasió, serà el món de la pólvora de la mà de la Penya El Coet el que s’unirà, dissabte que ve 1 de febrer, per a celebrar una cordà solidària en l’aparcament de Les Palmeres, a partir de les 22.30 hores, que vindrà precedida d’un dia de germanor i suport tant a les famílies afectades per la DANA com a les penyes coheteres que també han vist com perdien les seues pertinences.

Amb la col·laboració de l’Ajuntament de Burjassot, des de la Regidoria de Festes, dirigida per Manuel Pérez Menero, la Penya El Coet de Burjassot, l’Associació Cultural Cohetera de Godella, la Confraria de Santa Bàrbara de Rocafort i la Federació Valenciana d’Amics del Coet (FVAAC), han organitzat aquest especial esdeveniment amb un objectiu solidari i de suport a les persones i famílies afectades per la DANA, “conscients de les dificultats que aquestes circumstàncies han suposat per a moltes de les associacions afectades, volem oferir un moment d’esperança, unió i suport a través d’aquesta tradició que ens uneix”, han assenyalat els organitzadors.

El dia començarà amb el muntatge del clos, sobre les 10.30 hores en el aparcament municipal per a, a les 13.00 hores donar pas a la globotà per als infantils, mentre que el dinar serà a les 14.30 hores. De vesprada, després de la comprovació del clos, a les 17.30 hores, se celebraran les rifes solidàries i, a les 19.00 hores, s’espera l’arribada de les autoritats convidades a l’esdeveniment que participaran, al costat de tots els presents, en la lectura del memoràndum i el minut de silenci en homenatge a totes i tots els afectats per la catàstrofe natural.

Després del lliurament d’un xicotet detall a les associacions participants, a les 20.00 hores, serà el bosc de foc que donarà pas, a les 20.30 hores a la cordà infantil i a les 21.30 hores al sopar, preludi de les cordaes que, a les 22.30 hores, faran que Burjassot s’inunde de l’olor de pólvora.

Els participants podran comprar els tiquets solidaris de l’esmorzar, dinar i sopar per 20€ i també hi haurà barra a preus populars. A més, les entitats organitzadores han habilitat una Fila O per a totes aquelles persones que vulguen realitzar un donatiu en el compte de Caixa Popular ES70.3159.0049.8525.4998.3324.

Aquesta coetà es realitza “per a aquelles penyes coheteres que han patit grans pèrdues, veient-se afectada la realització de la seua cordà, total o parcial, a causa d’aquesta catàstrofe. Les penyes podran gaudir d’un dia de germanor i, com a colofó, d’una cordà que serà totalment subvencionada per als penyistes afectats, i els beneficis obtinguts econòmicament en la jornada es repartiran entre totes elles”.

Per a participar, poden posar-se en contacte amb els organitzadors a través dels telèfons, 610267338, 675551727, 682872672 o bé el correu electrònic cordaperladana@gmail.com.